CELEX: 32022D0207
Language: sl
Date: 2022-02-15 00:00:00
Title: Izvedbeni sklep Komisije (EU) 2022/207 z dne 15. februarja 2022 o določitvi enakovrednosti COVID-19 potrdil, ki jih izdaja Hašemitska kraljevina Jordanija, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji (Besedilo velja za EGP)

16.2.2022   
               
               
                  SL
               
               
                  Uradni list Evropske unije
               
               
                  L 34/49
               
            
         IZVEDBENI SKLEP KOMISIJE (EU) 2022/207
         z dne 15. februarja 2022
         o določitvi enakovrednosti COVID-19 potrdil, ki jih izdaja Hašemitska kraljevina Jordanija, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (1) ter zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2021/953 določa okvir za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (v nadaljnjem besedilu: digitalno COVID potrdilo EU) z namenom, da se imetnikom olajša uveljavljanje pravice do prostega gibanja med pandemijo COVID-19. Prav tako prispeva k lažji postopni odpravi, na usklajen način, omejitev prostega gibanja, ki so jih v skladu s pravom Unije uvedle države članice za omejitev širjenja SARS-CoV-2.
                  
               
                     (2)
                  
                  
                     Uredba (EU) 2021/953 omogoča priznavanje COVID-19 potrdil, ki jih tretje države izdajo državljanom Unije in njihovim družinskim članom, če Komisija ugotovi, da so navedena COVID-19 potrdila izdana v skladu s standardi, ki se štejejo za enakovredne standardom, določenim v skladu z navedeno uredbo. Poleg tega morajo države članice v skladu z Uredbo (EU) 2021/954 Evropskega parlamenta in Sveta (2) pravila, določena v Uredbi (EU) 2021/953, uporabljati za državljane tretjih držav, ki ne spadajo v področje uporabe navedene uredbe, vendar se zakonito nahajajo ali prebivajo na njihovem ozemlju in so upravičeni do potovanja v druge države članice v skladu s pravom Unije. Zato bi se morale vse ugotovitve o enakovrednosti, določene v tem sklepu, uporabljati za potrdila o cepljenju proti COVID-19, ki jih Hašemitska kraljevina Jordanija izda državljanom Unije in njihovim družinskim članom. Podobno bi se morale na podlagi Uredbe (EU) 2021/954 take ugotovitve o enakovrednosti uporabljati tudi za potrdila o cepljenju proti COVID-19, ki jih Hašemitska kraljevina Jordanija izda državljanom tretjih držav, ki se zakonito nahajajo ali prebivajo na ozemlju držav članic pod pogoji iz navedene uredbe.
                  
               
                     (3)
                  
                  
                     Hašemitska kraljevina Jordanija je 5. septembra 2021 Komisiji predložila podrobne informacije o izdaji interoperabilnih potrdil o cepljenju proti COVID-19 v skladu s sistemom, imenovanim „Potrdilo o cepljenju proti COVID-19“. Hašemitska kraljevina Jordanija je Komisijo obvestila, da meni, da se njena COVID-19 potrdila izdajajo v skladu s standardom in tehnološkim sistemom, ki sta interoperabilna z okvirom zaupanja, vzpostavljenim z Uredbo (EU) 2021/953, in ki omogočata preverjanje verodostojnosti, veljavnosti in celovitosti potrdil. V zvezi s tem je Hašemitska kraljevina Jordanija obvestila Komisijo, da potrdila o cepljenju proti COVID-19, ki jih Hašemitska kraljevina Jordanija izda v skladu s sistemom „Potrdilo o cepljenju proti COVID-19“, vsebujejo podatke iz Priloge k Uredbi (EU) 2021/953.
                  
               
                     (4)
                  
                  
                     Hašemitska kraljevina Jordanija je Komisijo obvestila tudi, da priznava potrdila o cepljenju in potrdila o testu za amplifikacijske teste nukleinske kisline, ki jih izdajo države članice in države EGP v skladu z Uredbo (EU) 2021/953.
                  
               
                     (5)
                  
                  
                     Na prošnjo Hašemitske kraljevine Jordanije je Komisija 10. decembra 2021 izvedla tehnične preskuse, ki so pokazali, da Hašemitska kraljevina Jordanija izdaja potrdila o cepljenju proti COVID-19 v skladu s sistemom „Potrdilo o cepljenju proti COVID-19“, ki je interoperabilen z okvirom zaupanja, vzpostavljenim z Uredbo (EU) 2021/953, in omogoča preverjanje njihove verodostojnosti, veljavnosti in celovitosti. Komisija je potrdila tudi, da potrdila o cepljenju proti COVID-19, ki jih Hašemitska kraljevina Jordanija izda v skladu s sistemom „Potrdilo o cepljenju proti COVID-19“, vsebujejo potrebne podatke.
                  
               
                     (6)
                  
                  
                     Hašemitska kraljevina Jordanija je poleg tega obvestila Komisijo, da izdaja interoperabilna potrdila o cepljenju s cepivi proti COVID-19. Ta trenutno vključujejo cepiva Comirnaty, Vaxzevria, BBIBP-CorV in Sputnik V.
                  
               
                     (7)
                  
                  
                     Hašemitska kraljevina Jordanija je Komisijo obvestila tudi, da ne izdaja interoperabilnih potrdil o testu za amplifikacijske teste nukleinske kisline ali za hitre antigenske teste.
                  
               
                     (8)
                  
                  
                     Hašemitska kraljevina Jordanija je Komisijo nadalje obvestila, da ne izdaja interoperabilnih potrdil o preboleli bolezni.
                  
               
                     (9)
                  
                  
                     Poleg tega je Hašemitska kraljevina Jordanija obvestila Komisijo, da se bodo pri preverjanju potrdil v Hašemitski kraljevini Jordaniji osebni podatki, vključeni v potrdila, obdelovali samo za preverjanje in potrditev cepljenja, rezultata testa ali prebolele bolezni imetnika in se po tem ne bodo hranili.
                  
               
                     (10)
                  
                  
                     S tem so izpolnjeni elementi, potrebni za ugotovitev, da se potrdila o cepljenju proti COVID-19, ki jih Hašemitska kraljevina Jordanija izda v skladu s sistemom „Potrdilo o cepljenju proti COVID-19“, štejejo za enakovredna tistim, izdanim v skladu z Uredbo (EU) 2021/953.
                  
               
                     (11)
                  
                  
                     Potrdila o cepljenju proti COVID-19, ki jih Hašemitska kraljevina Jordanija izda v skladu s sistemom „Potrdilo o cepljenju proti COVID-19“, bi bilo zato treba priznati pod pogoji iz člena 5(5) Uredbe (EU) 2021/953.
                  
               
                     (12)
                  
                  
                     Da bi se ta sklep lahko izvajal, bi morala biti Hašemitska kraljevina Jordanija povezana z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
                  
               
                     (13)
                  
                  
                     Za zaščito interesov Unije, zlasti na področju javnega zdravja, lahko Komisija uporabi svoja pooblastila za začasno zadržanje uporabe tega sklepa ali njegovo razveljavitev, če pogoji iz člena 8(2) Uredbe (EU) 2021/953 niso več izpolnjeni.
                  
               
                     (14)
                  
                  
                     Glede na to, da je treba Hašemitsko kraljevino Jordanijo čim prej povezati z okvirom zaupanja za digitalno COVID potrdilo EU, vzpostavljenim z Uredbo (EU) 2021/953, bi moral ta sklep začeti veljati na dan objave v Uradnem listu Evropske unije.
                  
               
                     (15)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 14 Uredbe (EU) 2021/953 –
                  
               SPREJELA NASLEDNJI SKLEP:
         
            Člen 1
            Potrdila o cepljenju proti COVID-19, ki jih izdaja Hašemitska kraljevina Jordanija v skladu s sistemom „Potrdilo o cepljenju proti COVID-19“, se z namenom, da se olajša uveljavljanje pravice do prostega gibanja v Uniji, obravnavajo kot enakovredna tistim, izdanim v skladu z Uredbo (EU) 2021/953.
         
         
            Člen 2
            Hašemitska kraljevina Jordanija je povezana z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
         
         
            Člen 3
            Ta sklep začne veljati na dan objave v Uradnem listu Evropske unije.
         
         
            V Bruslju, 15. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 211, 15.6.2021, str. 1.
         
            (2)  Uredba (EU) 2021/954 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19 (UL L 211, 15.6.2021, str. 24).